Predkladacia správa

Správa o vyhodnotení účinnosti prijatých opatrení v oblasti boja proti praniu špinavých peňazí sa predkladá na rokovanie vlády Slovenskej republiky v zmysle uznesenia vlády SR číslo 1328 z 11. decembra 2002, ktorým boli schválené prioritné úlohy vyplývajúce z Pravidelnej správy Európskej komisie o pripravenosti SR na členstvo v Európskej únii z 9. októbra 2002. Úlohou č. 24.11. bolo uložené ministerovi vnútra SR predložiť vláde SR správu o vyhodnotení účinnosti prijatých opatrení v oblasti boja proti praniu špinavých peňazí.

Správa komplexne hodnotí účinnosť opatrení implementovaných do legislatívy v oblasti boja proti praniu špinavých peňazí:
•	zákonom č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov, ktorý nadobudol účinnosť 1. januára 2001,
•	zákonom č. 445/2002 Z.z., ktorým sa mení a dopĺňa zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov, ktorý nadobudol účinnosť 1. septembra 2002.

Parciálne správa hodnotí i účinnosť opatrení prijatých v oblasti legislatívnej úpravy existencie vkladných knižiek na doručiteľa, ktoré sú kompetentnými autoritami Európskej únie (Európska komisia, PC-R-EV výbor Rady Európy), ale i nezávislými medzinárodnými profesnými združeniami a organizáciami (napr. Financial Action Task Force – FATF), hodnotené ako vysoko rizikový prvok umožňujúci nekontrolovateľné pranie špinavých peňazí.

Mimo uvedených oblastí sa správa zameriava i na účinnosť opatrení vykonaných v inštitucionálnej oblasti, t.j. v oblasti budovania finančnej spravodajskej jednotky SR.

Predložená správa má informatívny charakter. Napriek uvedenej skutočnosti bol materiál zaslaný na medzirezortné pripomienkové konanie a na rokovanie vlády sa predkladá bez rozporov.